Lainvalmisteluosasto

lausuntopyyntönne 6.6.2016

**LAUSUNTO EUROOPPALAISTA TUTKINTAMÄÄRÄYSTÄ KOSKEVAN DIREKTIIVIN TÄYTÄNTÖÖNPANOSTA**

Oikeusministeriön oikeushallinto-osaston kansainvälisen oikeudenhoidon yksikkö esittää lausuntonaan seuraavaa:

Kansainvälisen oikeudenhoidon yksikön keskeisenä tehtävänä on toimia oikeudellista yhteistyötä koskevien kansainvälisten sopimusten keskusviranomaisena. Yleensä Euroopan unionin instrumentit perustuvat suoriin yhteyksiin toimivaltaisten viranomaisten välillä, jolloin keskusviranomaisen rooli on vähäinen.

Viime aikoina eräiden EU-instrumenttien (valvontamääräys, suojelumääräys) täytäntöönpanon yhteydessä Suomessa on kuitenkin haluttu antaa keskusviranomaiselle joitakin tehtäviä. Myös eurooppalaista tutkintamääräystä koskevan direktiivin täytäntöönpanoa koskevassa työryhmämietinnössä on pohdittu keskusviranomaisen roolia. Mietinnössä esitetään (s. 31), että ei ole tarpeen nimetä sellaista keskusviranomaista, jonka kautta tutkintamääräykset pitää toimittaa. Sen sijaan on perusteltua nimetä oikeusministeriö keskusviranomaiseksi, jonka tehtävänä on avustaa viranomaisia yhteydenpidossa. Tällöin tarkoitetaan lähinnä lähettävien viranomaisten avustamista toimivaltaisen viranomaisen löytämiseksi esim. oikeudellisen verkoston avulla.

Kansainvälisen oikeudenhoidon yksiköllä ei ole mitään sitä vastaan, että keskusviranomaiselle uskotaan tehtäviä EU-instrumenttien nojalla. Yksikkö kuitenkin korostaa, että kun keskusviranomaiselle määrätään tehtäviä, niistä on syytä ottaa säännös täytäntöönpanolakiin. Näin on tehtykin kyseisessä lakiehdotuksessa (4 §). Käytännössä on osoittautunut, että pelkästään EU-elimille tehdyt ilmoitukset eivät ole riittäviä.

Direktiivin 34 artiklassa on käsitelty sen suhdetta muihin kansainvälisiin sopimuksiin. Korvattavia instrumentteja ovat muun muassa vuoden 1959 oikeusapusopimus sekä sen kaksi lisäpöytäkirjaa samoin kuin kyseisen sopimuksen 26 artiklan nojalla tehdyt kahdenväliset sopimukset. Sopimusmääräyksistä jäävät kuitenkin voimaan esimerkiksi asiakirjojen tiedoksiantoa koskevat määräykset, koska ne eivät koske todisteiden hankkimista (s. 73). Työryhmämietinnössä ei nähdäksemme ole käsitelty sitä kysymystä, mikä on pohjoismaisten sopimusten, esimerkiksi Pohjoismaisen oikeusapusopimuksen (SopS 26/1975), kohtalo.

Täytäntöönpanolain 10 § koskee kauttakuljetustilanteita. Sen mukaan väliaikaisen siirtämisen yhteydessä vapautensa menettäneen henkilön kuljettamisesta Suomen alueen kautta päättäisi syyttäjä. Muutoinkin esityksen mukaan tutkintamääräyksen vahvistavana viranomaisena olisi syyttäjä. Kansainvälinen yksikkö kannattaa esitystä, mutta muistuttaa samalla, että useat kansainvälistä yhteistyötä koskevat lait (muun muassa luovutuslait) sisältävät kauttakulkua koskevia säännöksiä, jotka olisi aiheellista tarkistaa ja yhtenäistää. Ei ole enää tarkoituksenmukaista käsitellä kauttakulkulupia keskusviranomaistasolla.

Osastopäällikkö,

ylijohtaja Kari Kiesiläinen

Hallitusneuvos Merja Norros